Document ID: /roh_data/filtered/fineweb-2-filterrobots_roh.jsonl.gz/39549

Cun duvrar sistematicamain il numer dad AVS saja pussaivel d'actualisar las datas da las persunas automaticamain, precis e svelt, scriva ella. La Confederaziun, ils chantuns e las vischnancas pudessan far diever dal numer d'AVS. Instituziuns che fan servetschs publics stuessan però vinavant vegnir autorisads tras ina lescha speziala.
Protecziun da datas resta
Tenor il Cussegl federal na saja il ristg da l'abus da las datas betg pli grond. Il sboz da lescha prevesa che l'access a la banca da datas vegnia segirà optimal. Il Cussegl federal è er persvas ch'e las datas da diversas bancas da datas na vegnian betg colliadas pli savens ina cun l'autra che fin uss. Er il privel da scumbigls saja pli pitschen.
La proposta per il midament en la lescha da l'AVS ha il Cussegl federal tramess en consultaziun.
RR novitads 11:30